Arkhimedes-palimpsesti

**Arkhimedes-palimpsesti** (tutkimuksessa myös *Codex C*) on keskiajalla palimpsestina eli pergamentteja uudelleenkäyttämällä tehty käsikirjoitus, joka sisältää bysanttilaisen euhologionin. Sen tekstin alta on löydetty antiikin aikaisten tekstien käsikirjoituksia, merkittävimpänä Arkhimedeen teoksia. Osasta niistä ei tunnettu aiemmin lainkaan käsikirjoituksia.

## Historia

Niin kutsuttu Arkhimedes-palimpsesti on keskiaikainen pergamenttikäsikirjoitus, joka koostuu nykyisin 174 pergamenttilehdestä. Se on bysanttilaisaikainen euhologion eli pyhien toimitusten käsikirja, joka on kirjoitettu kreikaksi. Kirja on ilmeisesti valmistunut vuonna 1229, koska siitä on löydetty päiväys 13. huhtikuuta 1229, ja se on todennäköisesti tehty Jerusalemissa.

Kirja on tehty uudelleenkäyttämällä pergamentteja useasta varhaisemmasta kirjasta, joista keskeisin sisälsi Arkhimedeen tutkielmia, mistä koko käsikirjoitus on saanut nykyisen nimensä. Pergamenttien uudelleenkäyttöä varten vanha teksti oli pesty, hangattu tai raaputettu pois, mihin nimi ”palimpsesti” viittaa. Nykytekniikan avulla alkuperäinen teksti on voitu lukea myöhemmän alta.

Käsikirjoituksen vaiheet tunnetaan vain osittain. 1500-luvulla se on ollut Mar Saban eli Pyhän Sabbaksen luostarissa Palestiinassa. Viimeistään 1840-luvun se oli Konstantinopolissa Pyhän haudan metokhionissa, ja sen omisti Jerusalemin kreikkalainen patriarkaatti. Tuolloin sen mainitsee ensimmäisenä metokhionin käsikirjoituksia tutkinut raamatuntutkija Konstantin von Tischendorf. Hän huomioi lähinnä, että kyseessä oli palimpsesti, joka sisälsi matematiikkaa.

Athanásios Papadópoulos-Keraméfs luetteloi metokhionin käsikirjoitukset vuonna 1899, ja kopioi muutaman rivin palimpsestista. Tuon ajan merkittävin Arkhimedes-tutkija Johan Ludvig Heiberg havaitsi näistä, että kyse oli aiemmin tuntemattomasta Arkhimedes-käsikirjoituksesta. Hän valokuvasi palimpsestin metokhionissa vuonna 1906 ja käytti sitä uudessa Arkhimedeen teosten laitoksessaan, joka julkaistiin 1910–1915.

Myöhemmin palimpsesti ilmeisesti varastettiin metokhionista. 1960-luvulla se oli kokoelmassa Ranskassa. Käsikirjoitus ilmestyi julkisuuteen uudelleen, kun se myytiin 29. lokakuuta 1998 Christie’sin huutokaupassa New Yorkissa tuntemattomalle keräilijälle 2 miljoonalla dollarilla. Keräilijä luovutti sen Walters Art Museumiin Baltimoreen konservointia, kuvausta ja tutkimusta varten.

## Sisältö

Palimpsestista on löydetty pergamentteja seuraavista eri kirjoista:

* Kirja, joka sisälsi Arkhimedeen tutkielmia. Sen käsikirjoitus oli tehty 900-luvun jälkipuoliskolla, lähes varmasti Konstantinopolissa. Suurin osa euhologionista oli kirjoitettu tämän kirjan arkeille. Kirja sisälsi ainakin seuraavat seitsemän Arkhimedeen tutkielmaa:
** *[[Tasokuvioiden tasapaino]]*
** *[[Spiraalit]]*
** *[[Ympyrän mittaaminen]]*
** *[[Pallo ja sylinteri]]*
** *[[Kelluvat kappaleet]]*
** *[[Mekaanisten teoreemojen menetelmä]]*
** *[[Ostomakhion]]*
* Kirja, joka sisälsi Hypereideen puheita. Käsikirjoitus ajoitetaan 1000-luvulle. Palimpsestissa on viisi kaksipuolista arkkia kyseisestä kirjasta. Niihin vaikuttaa sisältyvän kohtia ainakin puheista *Diondasta vastaan* ja *Timandraa vastaan*. Palimpsesti on lisännyt Hypereideeltä tunnettujen kohtien määrää . Ennen tätä Hypereideen puheita tunnettiin vain papyruskatkelmista ja muiden kirjailijoiden tekemistä lainauksista.
* Kirja, joka sisälsi kommentaarin Aristoteleen teoksen *[[Kategoriat]]* kohdista 1a20–1b24. Palimpsestissa on seitsemän kaksipuolista arkkia kyseisestä kirjasta. On ehdotettu, että kyseessä voisi olla kommentaari, jonka Aleksanteri Afrodisiaslaisen tiedetään kirjoittaneen, mutta tälle ei ole suoraa todistusaineistoa.
* Neljä muuta kirjaa, joista kaksi on bysanttilaisia liturgisia käsikrijoituksia ja kahta muuta ei ole tunnistettu, ja joista on palimpsestissa yhteensä kymmenen kaksipuolista arkkia.

Palimpsesti oli muodostettu vanhojen kirjojen pergamenttiarkeista niin, että arkit, joiden koko oli noin 20 × 30 senttimetriä, oli taitettu kahtia bifoliumeiksi, ja sidottu folio-kokoiseksi kirjaksi niin, että osa vanhasta tekstistä jäi piiloon kirjan selän alle. Lisäksi arkit olivat palimpsestissa sattumanvaraisessa järjestyksessä.

## Merkitys Arkhimedes-tutkimukselle

Arkhimedes-käsikirjoituksena palimpsesti on selvästi varhaisin tunnettu ja edeltää muita noin 400 vuodella. Tutkimuksessa palimpsestiin viitataan myös nimellä *Codex C*, sillä aiemmin tunnetut Arkhimedes-käsikirjoitukset olivat *Codex A* ja *Codex B*. *Codex A* ja *Codex B* sisälsivät suureksi osaksi eri teokset, kun taas *Codex C*:ssä on useita samoja teoksia kuin edellä mainituissa: *Codex A*:n kanssa yhteisiä ovat olleet *Spiraalit*, *Pallo ja sylinteri* ja *Ympyrän mittaaminen*, ja *Codex B*:n kanssa yhteinen on ollut *Kelluvat kappaleet*. Päällekkäisyydet ovat olleet arvokkaita tekstimuotojen vertailun kannalta.

Merkittävintä tutkimuksen kannalta on kuitenkin ollut se, että palimpsesti sisälsi tutkielmat *Kelluvat kappaleet*, *Mekaanisten teoreemojen menetelmä* ja *Ostomakhion*. Ennen palimpsestilöytöä *Kelluvat kappaleet* tunnettiin lähinnä latinankielisenä käännöksenä. Palimpsesti on osoittanut, että latinankielinen käännös on ollut varsin tarkka. *Mekaanisten teoreemojen menetelmästä* ja *Ostomakhionista* ei tunnettu aiemmin minkäänkielistä versiota. *Mekaanisten teoreemojen menetelmässä* Arkhimedes selvittää aiemmissa tutkielmissaan käyttämäänsä menetelmää. Sitä on pidetty merkittävimpänä palimpsestista tehtynä löytönä ja Arkhimedeen mielenkiintoisimpana tutkielmana. *Ostomakhion* on geometrinen palapelitehtävä; siitä palimpsestissa säilynyt versio on katkelmallinen, mutta täydentää merkittävästi aiempia vaillinaisia tietoja.

## Lähteet

## Aiheesta muualla

* The Archimedes Palimpsest Project